ናትናኤል፡ ብንእሽተይ እንከለኹ፡ ደቂ ገዛውተይ ዝነበሩ፡ ተቐዳዳማይ ዮናታን መስፍን፡ ከምኡ'ውን ፊልሞን ግርማይ ዝርከብዎም ብዙሓት ኮርሳተረ ስለዝነበሩ፡ በዚ ተደሪኸ'የ ናብ ቅድድም ብሽክለታ ኣትየ። ገዛውትና'ውን ኣብ ጥቓ እንዳ ማርያም ስለ ዝኾነ፡ ቅድድም ብሽክለታ ከኣ ዝበዝሐ ግዜ ኣብ እንዳ ማርያም [ጎዶና ኣፍዓበት] ስለ ዝካየድ፡ እዚ'ውን ነብሱ ዝኸኣለ ጽልዋ ነይሩዎ። ኣብ ማይ ተመናይ ዝዓበየ፡ ተጻዋታይ ኵዕሶ፡ ኣብ ኣኽርያ ዝዓበየ ሃራሚ ክራር፡ ኣብ ገዛውትና ዝዓበየ ኮርሳተረ ናይ ምዃን ዝምባለ ጸኒሑ እዩ። ካብ ደቂ ገዛውትኻ ዕጥቆም ዓጢቖም ንግሆ ንግሆ ናብ ልምምድ፡ ኣብ ውድድር ብቲፎዞ ተዓጂቦም ክብሪ ክረኽቡ ክትሪኦም እንከለኻ ዘሕድረልና ቅዱስ ቅንኢ ኣሎ። ኣነ ከኣ በዚ ዝብለካ ዘለኹ ተደፋፊአ'የ ናብ ኮርሶ ኣትየ። ቢቢሲ፡ ቅድድም ብሽክለታ ጀሚርካ ቀዳመይቲ ዓወት ዘመዝገብካላ ውድድር መዓስን ኣበይን እያ ነይራ?
